Tänase päikselise kevadilmaga võis Pärnu Kesklinna lasteaia hoovis näha askeldamas mudilasi, kes rahvusvahelise õuesõppepäeva puhul innukalt teadmisi omandasid.
Õuesõppeklassis sai koos merebioloog Jüri Tensoniga kalade hingeelu uurida. Päevakoera mängumaja ees oli aga üles seatud pikksilm ja oli võimalus uudistada loomasarvi. Köögi akna all õpiti Paikre jäätmekäitluskeskuse töötajaga prügi sortima.
Õppetöö vahel mängiti laulu-tantsumänge ja orienteeruti.
Kesklinna lasteaia direktori Maire Lulla jutu järgi on õuesõppepäev nende lasteaias juba aastatepikkune traditsioon.